Kufaatii sirna dargiitti aansuun bu’uura sirna caasa mootummaa haaraa diriirfameen, Itoophiyaan sirna caasaa mootummaa Federalawaa hordofaa jiraachuun ni beekama. Haaluma kanaan biyyattiitti mootummaalee naannoo adda addaa	hundeeffamanii jiru. Naannoolee akka mootummaa naannootti hundeeffaman keessaa mootummaa naannoo Oromiyaa isa tokko dha. Haaluma kanaan mootummaan naannichaa haala qabatamaa biyyoleessaa fi naannichaa irratti hundaa’uun dhimmoota hawaasummaa, diinagdee fi siyaasaa naannicha keessatti gaggeeffaman irratti sochiiwwan adda addaa taasisaa tureera. Jireenya hawasa naannichaa gama hawaasummaa fi diinagdeetiin fooyyessuuf tarkanfiiwwan adda addaa fudhatamaa turaniiru. Naannichaatti dhimmoota sochiin irratti gaggeeffamaa ture keessaa tokko dhimma invastimentii yammuu ta’u imaammata invastimentii akka biyyaatti gabaa bilisa bu’uura godhachuun qophaa’e irratti hundaa’uun haala invastimentii, keessumaayyuu, invastimentii dhuunfaa jajjabeessuun seerootni adda addaa bahaa turaniiru. Akkuma beekamu naannoon Oromiyaa naannoolee carraan invastimentii bal’aan keessatti argamu keessaa tokko dha. Carraawwan invastimentii naannichatti invastarootni irratti bobba’uu danda’an keessaa kan akka qonnaa, agro-prosesiingii, warshaalee adda addaa tuquun ni danda’ama. Kana malees, naannichi gama tuurizimiitiin carra invastimentii bal’aa kan qabu yammuu ta’u iddoowwan tuurizimii tuuristoota biyya keessaas ta’e alaa hawwatan hedduutu jira. Carrawwan invastimentii jiran kana irratti invastarootni biyya keessaas ta’e biyya alaa akka hirmaatan qaamoleen hordofan qaamoleen bulchiinsa invastimentiis seeraan kan hundaa’an yammuu ta’u seerotni invastimentii adda addaas bahanii jiru.